Laika (jenis anjing)

Laika ialah istilah untuk beberapa jenis anjing yang berasal dari Rusia, khususnya Siberia, tetapi juga kadang-kadang diperluas untuk menyertakan baka pemburu Nordik. Baka laika merupakan anjing primitif yang berkembang dengan penjagaan minimum walaupun dalam cuaca melampau. Pada umumnya, baka laika dijangkakan untuk menjadi anjing pemburu serba guna, yang mampu memburu buruan daripada pelbagai saiz dengan mengepung buruan kecil ke atas pokok, menuding dan mengepung buruan lebih besar, dan bekerja sebagai sepasukan untuk mengepung beruang dan babi hutan. Walau bagaimanapun, segelintir laika telah dikhususkan sebagai anjing gembala atau anjing kereta luncur salji.

Takrif
Perkataan bahasa Rusia laika (лайка) ialah kata nama yang diterbitkan daripada kata kerja layat (лаять, "menyalak") dan secara harfiah memaksudkan "penyalak". Sebagai nama keragaman anjing, perkataan ini digunakan bukan sahaja dalam kesusasteraan kinologi Rusia, tetapi kadang-kadang dalam bahasa lain juga untuk merujuk semua keragaman anjing pemburu yang dibela secara tradisional oleh orang di Rusia utara dan di kawasan bersebelahan. Ini termasuk bukan sahaja tiga atau empat baka yang dikenali sebagai laika dalam bahasa Inggeris, tetapi juga baka piawai lain yang dikelaskan FCI bersama-sama dengan baka-baka tersebut sebagai "Anjing Pemburu Nordik" (Kumpulan 5, Seksyen 2 dalam pengelasan FCI).

Sememangnya perkataan laika kerap digunakan untuk merujuk bukan sahaja anjing pemburu tetapi juga baka anjing kereta luncur salji berkaitan dari kawasan tundra, yang dikelaskan oleh FCI sebagai "Anjing Tarikan Nordik" dan kadang-kadang malah semua baka spits.

Sejarah
Perdebatan tentang anjing yang patut dianggap sebagai laika adalah setua kinologi Rusia. Dua karya terbitan pertama yang diketahui tentang laika merupakan buku berilustrasi karya Putera A. A. Shirinsky-Shikhmatov, "Album Anjing Utara (Laika)" dan buku karya M. G. Dmitrieva-Sulima, "Laika dan Perburuan Dengannya". Seorang pemburu beruang tegar, Putera Shirinsky-Shikhmatov, digambarkan "sangat berminat dengan kebijaksanaan semula jadi dan keupayaan perburuan laika [sehingga] baginda memperoleh beberapa ratus spesimen daripada pelbagai keragaman dan menceburkan diri baginda dengan serius dalam kajian dan pembiakan anjing-anjing itu." Putera Shirinsky-Shikhmatov mengkatalogkan 13 baka laika: laika Zyryan, laika Finland-Karelia, laika Vogul, laika Cheremis, laika Ostyak, laika Tungus, laika Votyak, laika Galisia, laika Norway, laika Buryat, laika Soyot, laika Lapland, dan laika Samoyed. Walau bagaimanapun, ahli sukan dan pengarang M. G. Dmitrieva-Sulima menganggap bahawa istilah "anjing utara" ialah nama paling sesuai untuk digunakan untuk banyak kumpulan anjing ini. Beliau juga mengaku bahawa istilah "utara" ini malah juga tidak begitu tepat, kerana anjing jenis serupa juga hadir di Afrika, di Amerika, dan di mana-mana di Asia. Dmitrieva-Sulima kemudian terus menamakan 19 baka laika tambahan, lalu meningkatkan jumlah keseluruhan kepada 30: laika Kevrola, laika Olonets, laika Kyrghyz, laika Yakut, laika Koryak, laika Orochon, laika Gilyak, laika Bashkir, laika Mongolia, laika Chukotka, laika Golds, dan laika Yukagir, laika Tomsk, laika Vilyui, laika Berezovo-Surgut, laika Kolyma, laika Pechora, dan anjing kutub.

Tanpa mengira bilangan sebenar baka laika, semua penulis kontemporari bercakap tentang penghormatan yang diberikan oleh kumpulan-kumpulan etnik tempatan kepada anjing-anjing ini. Ahli etnografi Rusia Vladimir Jochelson menulis "Anjing kereta luncur salji pada masa sama ialah anjing pemburu, dengan deria bau cukup terbentuk, tetapi dengan pendengaran dan penglihatan lebih baik. Hampir sepanjang tahun bercawak, tetapi dibiarkan bersendirian, ia sesempurnanya dapat mencari makanan berupa tikus, partridge, itik, dan burung dan binatang kecil lain."

Semasa era Soviet, terdapat dorongan untuk mengelaskan anjing mengikut kepakaran masing-masing serta menggabungkan anjing tempatan serupa ke dalam zon geografi besar. Oleh itu, ramai pakar mula menganggap laika sebagai anjing yang semata-mata digunakan sebagai pemburu penuding dan mengecualikan laika gembala dan laika kereta luncur salji sama sekali. Walau bagaimanapun, ini terbukti bermasalah kerana sifat primitif laika menghasilkan kurang pengkhususan berbanding dengan yang terlihat pada baka lain dan skala besar rantau ini menyukarkan penghasilan anjing seragam di dalam zon masing-masing. Namun begitu pada tahun 1949, piawaian bagi empat baka laika pemburu diluluskan: laika Karelia-Finland, laika Rusia-Eropah, laika Siberia Barat, dan laika Siberia Timur. Pada tahun 1952, Kesatuan Kinologi Persekutuan Rusia meluluskan piawaian baka kekal bagi tiga baka pertama. Sementara itu, anjing kereta luncur salji dibahagikan kepada dua jenis, anjing Samoyed barat yang lebih kecil dan laika penghela timur laut yang lebih besar; anjing Samoyed diiktiraf secara kekal. Kepopularan anjing berpedigri, sekali dengan kempen sistemik oleh pegawai untuk menghapuskan anjing orang asli, mengakibatkan keruntuhan laika asli tempatan tidak beriktiraf. Di samping itu, pengenalan perjalanan berjentera serta penurunan pemburuan bulu dan penangkapan ikan tempatan selanjutnya mempercepat kemerosotan laika.

Keruntuhan Kesatuan Soviet membuka ruang agar laika tambahan diiktiraf sebagai baka tulen dan, pada tahun 1992, laika Kamchatka dan anjing tarikan Chukotka mendapat pengiktirafan sebagai baka tulen oleh Persekutuan Kinologi Rusia, yang diikuti oleh laika gembala Nenets pada tahun 1994. Pada tahun 2004, laika Yakutia diterima. Banyak laika yang dikenal pasti pada permulaan abad ke-20 kini dianggap lenyap termasuk laika Gilyak (husky Sakhalin) dan laika Yukaghir.

Walaupun terdapat keserupaan visual sesama baka laika, analisis genetik menunjukkan sedikit hubungan genetik dengan baka serupa di kawasan geografi bersebelahan di Rusia dan di Skandinavia.

Baka yang lazimnya diiktiraf sebagai laika
 Jenis Baka Negara asal Ringkasan Laika pemburu center|111x111pxAnjing beruang Karelia Rantau Karelia di Finland dan di Rusia Juga dikenali di Rusia sebagai laika beruang Karelia center|109x109pxLaika Karelia-Finland Rantau Karelia di Finland dan di Rusia Laika burung kecil dengan lapis bulu kemerah-merahan tersendiri. Berkait rapat dengan spits Finland. center|100x100pxLaika Rusia-Eropah Rusia dan Finland Laika bersaiz sederhana dan padat yang digunakan untuk memburu pelbagai buruan dan sebagai pengawas. center|117x117pxLaika Siberia Barat Rusia Laika langsing dan pantas yang digunakan untuk perburuan dan kadang-kadang penarikan kereta luncur salji. center|150x150pxLaika Siberia Timur Rusia Laika penarik kereta luncur salji, pemburu, dan gembala dari Siberia timur. center|112x112pxSpits Finland Finland Dikenali di Rusia sebagai laika Finland atau laika burung Finland. center|100x100pxSpits Norrbotten Sweden Di Rusia kadang-kadang dipanggil laika Norrbotten center|117x117pxZerdava Turki Laika bersaiz sederhana dan padat yang digunakan untuk memburu pelbagai buruan terutamanya babi hutan dan sebagai pengawas. Laika gembala Laika Nenets Rusia Juga dikenali sebagai laika gembala Nenets, laika gembala rusa kutub, atau olenegonka. Baka ini ialah leluhur kepada anjing Samoyed yang dibiakbakakan oleh orang Nenets. Tidak seperti anjing Samoyed, ia mempunyai variasi warna berlainan, seperti putih, merah, perang, sabel, kelabu, hitam, dan piebald. Samoyed|center|151x151pxAnjing Samoyed Rusia Baka anjing gembala bersaiz sederhana dengan lapis bulu ganda tebal putih. Anjing Samoyed kadang-kadang boleh dirujuk sebagai laika Samoyed. Laika kereta luncur salji  (Laika tarikan) Husky Sakhalin Rusia dan Jepun Anjing kereta luncur salji yang sangat terancam dari Pulau Sakhalin. center|127x127pxHusky Siberia Rusia Berkontroversi, mencapah daripada anjing tarikan Chukotka pada tahun 1930-an. Yakutian Laika|center|190x190pxLaika Yakutia Republik Sakha di Rusia Baka laika berbilang tujuan yang digunakan dalam pemburuan burung dan anjing laut, penggembalaan rusa kutub, dan penarikan kereta luncur salji. Walau bagaimanapun, kini ia terutamanya merupakan anjing kereta luncur salji. Anjing tarikan Chukotka Negeri autonomi Chukotka di Rusia Laika kereta luncur salji yang dihargai kerana daya ketahanan dan kecekapan bahan api, pendahulu kepada husky Siberia Anjing tarikan Kamchatka Rusia Anjing kereta luncur salji dari Timur Jauh Siberia.

Catatan

Rujukan

Kategori:Baka anjing berasal dari Rusia